Kelmien kerho

Kelmien kerho (Hustle) on Tony Jordanin luoma brittiläinen draamasarja. Jordan on myös vastannut monien jaksojen käsikirjoituksesta. Sarjassa seurataan Lontoossa toimivaa huijariryhmää, joka huijaa rahaa uhreiltaan. Kopla huijaa vain niiltä, jotka ansaitsevat heidän mielestään tulla huijatuksi. Huijaamisen ensimmäinen sääntö onkin: Rehellistä miestä ei voi huijata, sillä rehellinen mies ei halua ansaitsematonta hyötyä.

Sarjan on BBC Onelle tuottanut Kudos Film & Television. Suomessa sarjaa ovat esittäneet MTV3 ja Sub. Kelmien kerhon tunnusmusiikin on säveltänyt Simon Rogers. Sarjasta on olemassa myös dokumenttipohjainen spin-off-sarja Mestarihuijarit (), jota Suomessa on esittänyt TV2 ja Discovery Channel.

 Juoni 

Sarja kertoo huijariryhmästä, joka huijaa rahaa ihmisiltä, jotka ovat tehneet jotain moraalisesti väärin. Usein huijauksen kohteeksi valitaan joku, joka on aiheuttanut ongelmia ryhmäläisille tai heidän ystävilleen. Jokaisella ryhmän jäsenellä on oma tehtävänsä huijauksessa. Yksi etsii uhrin ja lyöttäytyy hänen ystäväkseen. Sillä aikaa muut valmistelevat huijauksen teknistä puolta, kuten tekevät Internet-sivuston tai toimiston keksitylle yritykselle. Lopulta osa ryhmästä käyttää hyväkseen näyttelijäntaitojaan ja saa uhrin lopullisesti lankaan.

Vaikka perusjuoni on aina sama, on jokaisen jakson käsikirjoitus usein monipuolinen ja joukkoon on saatu mahtumaan useita yllättäviä käänteitä. Sarjassa on pyritty myös tiettyyn vuorovaikutukseen katsojien kanssa. Näyttelijät saattavat sanoa jotain kameralle tai keskeisiä tapahtumia näytetään monesta kuvakulmasta, jolloin katsoja tajuaa miten tarkasti jokainen huijaus on suunniteltu. Mitään ei koskaan jätetä epäselväksi, vaan viimeistään onnistuneen keikan jälkeen katsojalle paljastetaan mitä todella tapahtui.

Kuvakulmat ja kuvauspaikat ovat tarkoin valittuja, myös värimaailmaan on kiinnitetty paljon huomiota. Sarja sijoittuu Lontooseen, joten usein taustalla näkyy tunnettuja nähtävyyksiä ja kaupunkimaisemia.

 Henkilöt 
Michael "Mickey Bricks" Stone -  Adrian Lester (Kaudet 1–3, 5–): Mickey Bricks on koplan johtaja, arvostettu mestarihuijari ja poliisin kuvailemana 'omaa luokkaansa'. Hän on istunut vankilassa kaksi vuotta. Mickey iskee vain ahneisiin, moraalisesti korruptoituneisiin ja niihin, jotka ansaitsevat tulla ryöstetyksi. Jokaisen huijarijoukon kannattaisi saada hänet joukkoonsa, sillä hän on erittäin älykäs ja perfektionisti. Mickeylla on kaikki mitä hän vain voi toivoa – paitsi unelmien nainen. Hänen ja Stacien huhutaan olleen joskus pari, sekä on hänellä ollut sutinaa myös ryhmän toisen naisedustajan, Emman kanssa.

Ash Morgan - Robert Glenister (Kaudet 1–): Ash Morgan on muille koplan jäsenille arvoitus. Hän on tehtävien teknillinen ja käytännöllinen suunnittelija. Ash tekee ensimmäisen taustatyön ja hoitaa kaiken lavastuksen jota tarvitaan huijauksessa. Hän huijaa säännöllisesti vakuutusyhtiöitä joutumalla auton kolhimaksi ja sitten kuvauttamalla päässään olevaa vanhaa murtumaa.

Albert Stroller - Robert Vaughn (Kaudet 1–): Albert Stroller on huijauksien vanha veteraani ja hänen tehtävänään on valita oikeat uhrit muille koplan jäsenille. Albert etsii hyvin varakkaita henkilöitä, joilla on varaa menettää pieni rahasumma (100 000 puntaa). Uhrilla on usein hämäriä liiketoimia, joten paljastumisen pelossa hän ei pysty ilmoittamaan varkautta poliisille.

Eddie - Rob Jarvis (Kaudet 1–): Eddie on ryhmäläisten kantabaarin omistaja, jolta usein huijataan juomat ilmaiseksi. Eddiellä ja muulla ryhmällä on kuitenkin lämmin viha-rakkaus-suhde ja onpa hän ollut mukana myös muutamassa huijauksessa. Sarjan edetessä myös Eddie on saanut suuremman roolin.

Stacie Monroe - Jaime Murray (Kaudet 1–4): Stacie Monroe on sopeutuvainen, itsevarma ja tyyni. Hän selviytyy hankalistakin tilanteista lujahermoisuudellaan. Stacie on yksi koplan ratkaisevimmista jäsenistä, sillä hän voi käyttää naisellisia keinoja vietelläkseen varomattomia uhreja. Hän kiinnittää uhrin huomion itseensä samalla kun taskuvarasmestari Danny Blue tyhjentää (mies)uhrin taskut. Neljännen kauden jälkeen Stacie jäi Dannyn kanssa Yhdysvaltoihin jatkamaan huijauksia.

Daniel "Danny" Blue - Marc Warren (Kaudet 1–4): Danny Blue oli koplan uusin jäsen sarjan alkaessa. Hänellä ei ollut tietoa pitkien huijausten teosta, vaan saapui ryhmään keltanokkana. Sarjan aikana hänestä kehittyi itsevarma sekä rohkea huijari. Danny ei esiintynyt enää sarjan viidennellä tuotantokaudella, sillä jäi Stacien kanssa Yhdysvaltoihin.

Billy Bond - Ashley Walters (Kausi 4): Billy oli Dannyn tavoin tehnyt pelkästään pieniä huijauksia ennen liittymistään ryhmään. Koplaan pääsy merkitsi hänelle paljon, sillä hän oli ennen elättänyt itseään huumekaupoilla sekä ryöstämällä. Billy ei jatkanut enää viidennellä kaudella.

Sean Kennedy  - Matt Di Angelo sekä Emma Kennedy - Kelly Adams (Kaudet 5–): Emma Kennedy ja hänen veljensä Sean ovat ryhmän uusimmat jäsenet. He liittyivät koplaan viidennen tuotantokauden alussa, kun Albert oli vankilassa ollessaan järjestänyt salaa ryhmän vanhat jäsenet vastakkain Kellyn ja Seanin kanssa huijaamaan toisiaan samaan aikaan. Lopussa Albertin juoni selvisi kaikille, ja kaksikon taidoista hämmästynyt ryhmä päätti ottaa heidät mukaan.

 DVD-julkaisut 
Kaudet 1–8 on julkaistu DVD:llä. Vain ensimmäinen tuotantokausi on julkaistu Suomessa.

Lähteet
BBC Onen virallinen Hustle-sivusto. 

 Aiheesta muualla 
Hustle TV.com-tietokannassa 

Luokka:2000-vuosikymmenen brittiläiset draamasarjat
Luokka:2010-luvun brittiläiset draamasarjat
Luokka:BBC:n televisio-ohjelmat